De blå folketingspolitikere kunne godt selv fornemme pudsigheden, da de i eftermiddags drypvis mødte op i Statsministeriet til en længe planlagt omgang julegløgg.

For mens de skålede på den hyggelige juletids komme, føg det med bidske bemærkninger på tværs af partierne. Foran selvsamme statsministerium stod DF-formand Kristian Thulesen Dahl således og appellerede til regeringen om at sætte en stopper for »det her cirkus«.

For hans vedkommende skyldtes ankomsten til Statsministeriet nemlig ikke gløgg-arrangementet, men endnu et møde med statsminister Lars Løkke Rasmussen (V) om de uenigheder i blå blok, der efterhånden er ved at udvikle sig til en føljeton.